כזכור לאור המצב הוכרז ע"י הרבנים לקיים 'יום תפילה עולמי' בער"ח ניסן כדי להמתיק הדינים ולביטול הגזרות ובכללם להינצל מהמגפה נוראה (ווירוס הקורונה) המתפשטת בעולם כולו, ורח"ל כבר גבתה חללים רבים, ה"י.
גם בבית הכנסת הגדול דחסידי ברסלב (השול) שבשכונת מאה שערים ירושלים עיה"ק התאספו לקיים את "יום התפילה העולמי" – כמדי ער"ח לתפילת מנחה עם תפילות יום כיפור קטן.
עקב המצב הוחלט להתפלל במקום פתוח על גג בית המדרש, המשקיף אל מול מקום המקדש, ובהזדמנות זו להרבות העת רצון.
הציבור התפלל בהתעוררות יותר מהרגיל. ובשעה היעודה אמרו כולם את הסדר שהוחלט ע"י גדולי ישראל ורבני הבד"ץ כשאמרו פרקי תהילים סדר פיטום הקטורת, וכן תפילה מיוחדת להנצל מהמגיפה ובסיום אמרו סדר 'אבינו מלכינו' ותקיעת שופרות.
ביחד עם תפילות כל כלל ישראל בעולם כולו, סיימו בתקווה לשמוע במהרה בשורות טובות, וכמו שנאמר" בניסין נגאלו וכו', אמן.